Prome Radio Emisora na Savaneta 


E prome radio emisora na 
Savaneta tabata Radio Caruso 
Booy di Sr. Hubert  Erquilles 
Antonio Booy, miho conoci como 
Caruso. Sr. Booy a nace na Corsou 
dia 7 di november 1934 y ta casa 
cu Sira Booy. 


Caruso tabata un persona hopi 
conoci den radiodifusion na Aruba 
y Corsou y tambe un di e 
pioneronan di e prome radio 
emisora riba Frequencia Modula 
(FM) na Aruba. Su carera tabata 
pa hopi aña den radiodifusion na 
Radio Hoyer na Corsou. Despues 
Caruso a muda pa Aruba y a traha 
como gerente di e stacion na Radio 
Antiyana (AM), awendia conoci 
como Radio 1270. 





Caruso Booy den su studio na Bruynewijk 


Despues Caruso a dicidi di move cu e tecnologia pa por realisa su soño di semper: 
su propio radio emisora. Cu hopi esfuerso y perseverancia Caruso, hunto cu su 
señora Sira, a logra realisa e meta di tin un propio emisora riba banda FM. Esaki a 
bira Radio Caruso Booy cu e lema “E Baranca di Diamanta”. E prome transmision 
tabata dia 19 di december 1978 for di e studionan instala na Boulevard Center 
(awendia Renaissance Hotel). Despues e studio a move pa residencia di Caruso na 
Generaal Majoor de Bruynewijk 49 na Savaneta. 


Radio Caruso Booy a bira un emisora hopi stima den pueblo na Aruba, Antiyas y 
bisindario pa su programa hopi varia y alegre pa tur hende. Caruso mes tabata 
activo den entre otro Aruba Press Club bou direccion di Sr. Jos van der Schoot y 
tambe den clubnan deportivo manera Essolito y varios organisacion y a duna gran 
aporte na comunidad di Aruba cu diferente programa educativo, cultural, religioso y 
musical. 


Entre aña 1989 y 1990, Caruso a sufri un kebrante di salud y dia 18 di october 1990 
den un hospital na Corsou, el a bay sosega. E fayecimento aki a conmove henter 
Aruba y Antiyas cu e perdida di un di e pioneronan den radiodifusion na Aruba. 
Caruso su entiero a tuma luga na Aruba. E ta dera den santana di Savaneta. 


Despues di e fayecimento di Caruso, su señora Sira, a tuma e maneho di e radio 
over, pero pa motibo di un conflicto entre e emisora y gobierno, lastimanente e 
emisora a cera dia 14 di maart 2007 cu e speransa cu un dia lo e por habri bek. 

